รัฐฟลอริดา

รัฐฟลอริดา (อังกฤษ: Florida; FLORR-ih-də; สเปน: [floˈɾiða] ) เป็นรัฐในภูมิภาคตะวันออกเฉียงใต้และกลุ่มรัฐแอตแลนติกใต้ของสหรัฐอเมริกา มีอาณาเขตติดต่อกับอ่าวเม็กซิโกทางทิศตะวันตก รัฐแอลาแบมาทางทิศตะวันตกเฉียงเหนือ รัฐจอร์เจียทางทิศเหนือ มหาสมุทรแอตแลนติกทางทิศตะวันออก ช่องแคบฟลอริดาทางทิศใต้ และประเทศบาฮามาสทางทิศตะวันออกเฉียงใต้ พื้นที่ประมาณสองในสามของฟลอริดาตั้งอยู่บนคาบสมุทรระหว่างอ่าวเม็กซิโกและมหาสมุทรแอตแลนติก เป็นรัฐที่มีชายฝั่งยาวที่สุดในกลุ่มสหรัฐแผ่นดินใหญ่ โดยมีความยาวประมาณ 1,350 ไมล์ (2,170 กิโลเมตร) ไม่รวมเกาะริมฝั่งจำนวนมาก และเป็นเพียงรัฐเดียวที่มีพรมแดนติดทั้งอ่าวเม็กซิโกและมหาสมุทรแอตแลนติก ด้วยจำนวนประชากรมากกว่า 23 ล้านคน ทำให้ฟลอริดาเป็นรัฐที่มีประชากรมากที่สุดเป็นอันดับ 3 ของสหรัฐ และมีความหนาแน่นของประชากรเป็นอันดับ 7 ใน ค.ศ. 2020 ฟลอริดามีพื้นที่ทั้งหมด 65,758 ตารางไมล์ (170,310 ตารางกิโลเมตร) จัดเป็นอันดับที่ 22 ของรัฐทั้งหมด เขตมหานครไมแอมี ซึ่งประกอบด้วยเมืองไมแอมี, ฟอร์ตลอเดอร์เดล และเวสต์ปาล์มบีช เป็นเขตมหานครที่ใหญ่ที่สุดของรัฐ โดยมีประชากร 6.138 ล้านคน ส่วนเมืองที่มีประชากรมากที่สุดคือแจ็กสันวิลล์ กลุ่มชนพื้นเมืองอเมริกันหลากหลายกลุ่มได้อาศัยอยู่ในฟลอริดามาอย่างน้อย 14,000 ปี ใน ค.ศ. 1513 นักสำรวจชาวสเปนชื่อ ควน ปอนเซ เด เลออน กลายเป็นชาวยุโรปคนแรกที่มีหลักฐานบันทึกว่าได้ขึ้นฝั่งในภูมิภาคนี้ และตั้งชื่อว่า ลาฟลอริดา (La Florida) ซึ่งเป็นที่มาของชื่อรัฐในปัจจุบัน ต่อมาสเปนได้รวมฟลอริดาเข้าเป็นส่วนหนึ่งของจักรวรรดิสเปนในช่วงต้นคริสต์ศตวรรษที่ 16 และใน ค.ศ. 1565 ได้ก่อตั้งเมืองเซนต์ออกัสติน ซึ่งเป็นที่ตั้งถิ่นฐานของชาวยุโรปที่มีผู้อยู่อาศัยต่อเนื่องยาวนานที่สุดในสหรัฐแผ่นดินใหญ่ ภูมิภาคนี้ถูกหมายตาและโจมตีโดยบริเตนใหญ่บ่อยครั้งตลอดคริสต์ศตวรรษที่ 18 บริเตนได้ครอบครองฟลอริดาในช่วงสั้น ๆ ใน ค.ศ. 1763 แต่สเปนก็ได้ครอบครองกลับคืนใน ค.ศ. 1783 หลังความพ่ายแพ้ของบริเตนในสงครามปฏิวัติอเมริกา ฟลอริดายังคงอยู่ภายใต้การปกครองของสเปนจนกระทั่งถูกยกให้แก่สหรัฐใน ค.ศ. 1821 ฟลอริดาได้รับการรับรองเป็นรัฐลำดับที่ 27 เมื่อวันที่ 3 มีนาคม ค.ศ. 1845 และเป็นสถานที่หลักของสงครามเซมิโนล (ค.ศ. 1816–1858) รัฐฟลอริดาได้แยกตัวออกจากสหภาพเมื่อวันที่ 10 มกราคม ค.ศ. 1861 กลายเป็นหนึ่งในเจ็ดรัฐเริ่มแรกของสมาพันธรัฐอเมริกา และได้รับการรับเข้าสู่สหภาพอีกครั้งหลังสงครามกลางเมืองอเมริกาเมื่อวันที่ 25 มิถุนายน ค.ศ. 1868 ตั้งแต่ช่วงกลางคริสต์ศตวรรษที่ 20 ฟลอริดาได้มีการเติบโตทางประชากรและเศรษฐกิจอย่างรวดเร็ว เศรษฐกิจของรัฐที่มีผลิตภัณฑ์มวลรวมของรัฐ (GSP) 1.647 ล้านล้านดอลลาร์ ถือเป็นเศรษฐกิจที่ใหญ่เป็นอันดับ 4 ของรัฐในสหรัฐ ภาคส่วนหลักประกอบด้วยการท่องเที่ยว, การบริการ, เกษตรกรรม, อสังหาริมทรัพย์ และการขนส่ง ฟลอริดามีชื่อเสียงระดับโลกในด้านรีสอร์ตริมทะเล, สวนสนุก, สภาพอากาศที่อบอุ่นและมีแสงแดดสดใส สถานที่ท่องเที่ยวอย่าง วอลต์ดิสนีย์เวิลด์, ศูนย์อวกาศเคนเนดี และไมแอมีบีช ดึงดูดผู้มาเยือนหลายสิบล้านคนต่อปี ภูมิอากาศของฟลอริดาแตกต่างกันไปตั้งแต่แบบกึ่งเขตร้อนทางตอนเหนือไปจนถึงแบบเขตร้อนทางตอนใต้ เป็นรัฐเดียวนอกจากฮาวายที่มีภูมิอากาศแบบเขตร้อน และเป็นรัฐเดียวในส่วนแผ่นดินใหญ่ที่มีแนวปะการัง ฟลอริดามีระบบนิเวศที่เป็นเอกลักษณ์หลายแห่ง รวมถึงอุทยานแห่งชาติเอเวอร์เกลดส์ สัตว์ป่าที่เป็นเอกลักษณ์ ได้แก่ อัลลิเกเตอร์อเมริกา, จระเข้อเมริกา, นกฟลามิงโกอเมริกา, แพนเทอร์ฟลอริดา, โลมาปากขวด และแมนนาที แนวปะการังฟลอริดาเป็นแนวปะการังที่มีชีวิตเพียงแห่งเดียวในสหรัฐแผ่นดินใหญ่ และเป็นระบบแนวปะการังที่ใหญ่เป็นอันดับ 3 ของโลก รองจากเกรตแบร์ริเออร์รีฟและเบลีซแบร์ริเออร์รีฟ หมายเหตุ อ้างอิง Mahon, John K.; Brent R. Weisman (1996). "Florida's Seminole and Miccosukee Peoples". In Gannon, Michael (Ed.). The New History of Florida, pp. 183–206. University Press of Florida. ISBN 0-8130-1415-8. บรรณานุกรม Viviana Díaz Balsera and Rachel A. May (eds.), La Florida: Five Hundred Years of Hispanic Presence. Gainesville, Florida: University Press of Florida, 2014. Dunn, Hampton., and Paul Eugen Camp. Collecting Florida: the Hampton Dunn Collection and Other Floridiana, Special Collections Department, University of South Florida Libraries. Tampa Florida: University of South Florida Libraries, 2006. Michael Gannon (ed.), The History of Florida. Gainesville, Florida: University Press of Florida, 2013. Levine Jacki. 2023. Once Upon a Time in Florida : Stories of Life in the Land of Promises. St. Petersburg FL: Florida Humanities. แหล่งข้อมูลอื่น เว็บไซต์ทางการ Florida State Guide, from the Library of Congress Florida Memory Project. Over 300,000 photographs and documents from the State Library & Archives of Florida. Online collection of the Spanish Land Grants USGS real-time, geographic, and other scientific resources of Florida Florida Rivers and Watersheds—Florida DEP[usurped] U.S. Census Bureau Economic and farm demographics fact sheet from the USDA เก็บถาวร สิงหาคม 18, 2016 ที่ เวย์แบ็กแมชชีน Energy & Environmental Data For Florida Heliconius charitonia, zebra longwing. Florida state butterfly, on the UF / IFAS Featured Creatures web site. TerraFly Property Value and Aerial Imagery Spatio-temporal animation Real Estate Trends in Florida List of searchable databases produced by Florida state agencies hosted by the American Library Association Government Documents Roundtable